《孤根白葵》
明代·庞嵩

生来托孤根，滋培得深护。朱夏花殷红，尔独守贞素。

逢时试一开，沾沾雨和露。晓晴朝暾披，夜月流光布。

清阴能几何，停停矢自固。本无摘实功，而岂争妍妒。

移根且归来，植向空齐路。观生生不穷，趋庭步亦步。

旧时冰雪肌，犹向苍根吐。喜尔瘦且癯，不为缁尘污。

扬州鹤本无，大嚼谁能副。酌水一劝之，清风时自度。

清白如可传，姚魏宁荣慕。

作者简介：庞嵩，字振卿，学者称弼唐先生，广东广州府南海县张槎弼唐村人（今属佛山市禅城区张槎街道）。明嘉靖十三年（1534年）举人，后任应天府通判，代理府尹八年。后任南京刑部员外郎，升郎中。调任云南曲靖知府，晚年受聘至西宁县（今郁南）讲学，培养生员不少。著有《太极解图书解》、《弼唐遗言》和《弼唐存稿》。